(2)

L-Anness VII qed jinbidel b’dan li ġej: ‘ANNESS VII IL-QERDA TA’ l-ENĊEFALOPATIJA SPONĠIFORMI LI TITTIEĦED 1. L-inkjesta msemmija fl-Artikolu 13(1)(b) għandha ssib: a) fil-każ ta’ annimali bovini: — l-annimali li jixtarru l-oħra kollha li jkun hemm fir-razzettt ta’ l-annimal li fih il-marda tkun ġiet ikkonfermata, — fejn il-mard ikun ġie kkonfermat f’annimali nisa, il-frieħ li jkunu twieldu fi żmien sentejn qabel, jew wara, il-bidu kliniku tal-marda, — l-annimali kollha tal-ko-orti ta’ l-annimal li fih il-marda tkun ġiet ikkonfermata, — l-oriġini possibbli tal-marda, — l-annimali l-oħra fir-razzett ta’ l-annimal li fih tkun ġiet ikkonfermata l-marda jew fi rziezet oħra, li setgħu ġew infettati bil-mikrobu ta’ l-EST jew li kienu esposti għall-istess għalf jew għajn ta’ tniġġiż, — il-ġarr ta’ għalf għall-bhejjem li jkun x’aktarx imniġġeż, ta’ materjal ieħor jew kull mezz ieħor ta’ teħid, li seta’ jkun għadda l-mikrobu ta’ l-EST lejn jew mir-razzett in kwistjoni; b) fil-każ ta’ nagħaġ u mogħoż: — l-annimali kollha li jixtarru barra n-nagħaġ u l-mogħoż li jkun hemm fir-razzet ta’ l-annimal li fih il-marda tkun ġiet ikkonfermata, — sakemm dawn ikunu jistgħu jintgħarfu, il-ġenituri, u fil-każ ta’ annimali nisa l-embrijoni kollha, il-bajd u l-aħħar frieħ ta’ l-annimali nisa li fihom il-marda tkun ġiet ikkonfermata, — in-nagħaġ u l-mogħoż l-oħra kollha fir-razzett ta’ l-annimal li fih il-marda tkun ġiet ikkonfermata, f’żieda ma’ dawk msemmija fit-tieni vers, — l-oriġini possibbli tal-marda u l-identifikazzjoni ta’ irziezet oħra li fihom ikun hemm annimali, embrijoni jew bajd li setgħu ġew infettati bil-mikrobu ta’ l-EST jew kienu esposti għall-istess għalf jew għajn ta’ tniġġiż, — il-ġarr ta’ għalf għall-bhejjem li x’aktarx ikun imniġġeż, materjal ieħor jew kull mezz ieħor ta’ teħid, li seta’ jkun għadda l-mikrobu ta’ l-ESB lejn jew mir-razzett in kwistjoni. 2. Il-miżuri stabbiliti fl-Artikolu 13(1)(ċ) għandhom jinkludu mill-inqas: a) fil-każ li tkun ikkonfermata l-marda ta’ l-ESB f’annimal bovin, il-qatla u l-qerda sħiħa ta’ l-annimali bovini li jkunu ġew magħrufa bl-inkjesta msemmija fit-tieni u t-tielet vers tal-punt 1(a); madankollu, l-Istat Membru jista’ jiddeċiedi li: — ma joqtolx u jeqred annimali tal-ko-orti msemmi fit-tielet vers tal-punt 1(a), jekk ikun hemm xhieda li dawn l-annimali ma kellhomx aċċess għall-istess ikel bħall-annimal milqut, — jiddiferixxi l-qatla u l-qerda ta’ l-annimali fil-ko-orti msemmi fit-tielet vers tal-punt 1(a) sat-tmiem tal-ħajja produttiva tagħhom, sakemm dawn ikunu barrin li jkunu nżammu kontinwament f’ċentru tal-ġbir ta’ l-isperma u sakemm jista’ jkun żgurat li dawn jinqerdu kompletament wara l-mewt; b) fil-każ ta’ konferma ta’ l-EST f’nagħġa jew mogħża, mill-1 ta’ Ottubru 2003, u fi qbil mad-deċiżjoni ta’ l-awtorità kompetenti: i) jew il-qatla u l-qerda sħiħa ta’ l-annimali kollha, embrijoni u bajd li jiġu magħrufa bl-inkjesta msemmija fit-tieni u t-tielet vers tal-punt 1(b); jew ii) il-qatla u l-qerda sħiħa ta’ l-annimali kollha, l-embrijoni u l-bajd li jiġu magħrufa bl-inkjesta msemmija fit-tieni u t-tielet vers tal-punt 1(b), ħlief għal: — imtaten tat-torbija tal-ġenotip ARR/ARR, — nagħaġ tat-torbija li jkunu jġorru mill-inqas allela ARR waħda u l-ebda allela VRQ, u, fejn dawn in-nagħaġ tat-torbija jkunu bit-tqala fiż-żmien ta’ l-inkjesta, il-ħrief li jitwieldu wara, jekk il-ġenotip tagħhom ikun jilħaq il-kriterji ta’ dan il-paragrafu, — nagħaġ li jkunu jġorru mill-inqas allela ARR waħda u li jkunu maħsuba biss għall-qatla, — jekk l-awtorità kompetenti tiddeċiedi hekk, in-nagħaġ u l-mogħoż ta’ inqas minn xahrejn li jkunu maħsuba biss għall-qatla. iii) jekk l-annimal infettat ikun iddaħħal minn xi razzet ieħor, Stat Membru jista’ jiddeċiedi, waqt li jibbaża ruħu fuq l-istorja tal-każ, li japplika l-miżuri ta’ qerda fir-razzet ta’ l-oriġini flimkien, jew minflok, ir-razzett li fih it-tniġġiż ikun ġie kkonfermat; fil-każ ta’ art li tkun intużat għall-mergħa komuni minn iktar minn merħla waħda, l-Istati Membri jistgħu jiddeċiedu li jrażżnu l-applikazzjoni ta’ dawk il-miżuri għal merħla waħda, waqt li jibbażaw ruħhom fuq kunsiderazzjoni raġonevoli tal-fatturi epidemjoloġiċi kollha; fejn f’razzett tinżamm aktar minn merħla waħda, l-Istati Membri jistgħu jiddeċiedu li jrażżnu l-applikazzjoni tal-miżuri għall-merħla li fiha l-marda scrapie tkun ġiet ikkonfermata, sakemm ikun aċċertat li l-merħliet ikunu nżammew iżolati minn xulxin u li l-firxa ta’ l-infezzjoni bejn il-merħliet b’kuntatt dirett jew indirett ikun diffiċli ħafna. ċ) Fil-każ li jkun hemm konferma ta’ ESB f’nagħġa jew mogħża, il-qatla u l-qerda sħiħa ta’ l-annimali, l-embrijoni u l-bajd kollha li jkunu ġew identifikati mill-inkjesta msemmija fit-tieni sal-ħames vers tal-punt 1(b). 3. Jekk ikun hemm suspett tal-marda scrapie f’nagħġa jew mogħża f’razzett fi Stat Membru, in-nagħaġ u l-mogħoż l-oħra kollha li jkunu ġejjin minn dak ir-razzett għandhom jitpoġġew taħt restrizzjoni ta’ ġarr uffiċjali sakemm ir-riżultati ta’ l-eżami jkunu magħrufa. Jekk ikun hemm xhieda li r-razzett fejn l-annimal kien preżenti meta l-marda scrapie kienet suspetatta x’aktarx ma jkunx ir-razzett fejn l-annimal ikun ġie espost għall-marda scrapie, l-awtorità kompetenti tista’ tiddeċiedi li rziezet oħra jew ir-razzett ta’ l-esponiment biss jitpoġġew taħt kontroll uffiċjali; dan jiddependi mit-tagħrif epidemjoloġiku li jkun disponibbli. 4. Dawn l-annimali li ġejjin biss jistgħu jiddaħħlu fir-razzett (irziezet) fejn tkun twettqet il-qerda fi qbil mal-punt 2(b)(i) jew (ii): a) imtaten tal-ġenotip ARR/ARR; b) nagħaġ li jġorru mill-inqas allela ARR waħda u l-ebda allela VRQ; ċ) mogħoż, kemm-il darba: i) l-ebda nagħaġ tat-torbija għajr dawk tal-ġenotipi msemmija fil-punti (a) u (b) ma jkunu preżenti fir-razzett, ii) ikun sar tindif u diżinfettar sħiħ tal-postijiet kollha fejn jgħixu l-annimali fir-razzett wara t-tneħħija tal-merħliet, iii) ir-razzett ikun għadda minn monitoraġġ intensiv kontra l-EST, inkluż l-ittestjar tal-mogħoż kollha li jkollhom aktar minn 18-il xahar u: — jew jinqatlu għall-konsum mill-bniedem fi tmiem il-ħajja produttiva tagħhom, jew — dawk li jkunu mietu jew inqatlu fir-razzett, u li jilħqu l-kriterji msemmija fl-Anness III, Kapitlu A, Parti II, il-punt 3. 5. Dawn il-prodotti ġerminali tan-nagħaġ li ġejjin biss jistgħu jintużaw fir-razzett (irziezet), fejn il-qerda tkun seħħet fi qbil mal-punt 2(b)(i) jew (ii): a) sperma mill-imtanten tal-ġenotip ARR/ARR; b) embrijoni li jkollhom mill-inqas allela ARR waħda u l-ebda allela VRQ. 6. Matul perjodu transitorju sa mhux aktar tard mill-1 ta’ Jannar 2006, u b’deroga mir-restrizzjonijiet stabbiliti fil-punt 4(b), fejn ikun diffiċli li jinkisbu nagħaġ ta’ sostituzzjoni ta’ ġenotip li jkun magħruf, l-Istati Membri jistgħu jiddeċiedu li jippermettu nagħaġ ta’ ġenotip mhux magħruf u li ma jkunux bit-tqala biex dawn jiddaħħlu fl-irziezet imsemmija fil-punt 2(b)(i) u (ii). 7. Wara l-applikazzjoni f’razzett tal-miżuri msemmija fil-punt 2(b)(i) u (ii): a) il-ġarr ta’ nagħaġ ARR/ARR mir-razzett m’għandux ikun suġġett għal xi restrizzjonijiet; b) in-nagħaġ li jkunu jġorru biss allela waħda ARR jistgħu jinġarru mir-razzett biss biex imorru direttament għall-qatla għall-konsum mill-bniedem jew biex jinqerdu; madankollu, — nagħaġ li jġorru allela waħda ARR u l-ebda allela VRQ jistgħu jinġarru lejn irziezet oħrajn li jkunu ristretti wara l-applikazzjoni tal-miżuri fi qbil mal-punt 2(b)(ii); — jekk l-awtorità kompetenti tiddeċiedi hekk, il-ħrief li jġorru allela waħda ARR u l-ebda allela VRQ jistgħu jinġarru lejn razzett ieħor biex jissemmnu biss qabel il-qatla; ir-razzet fejn dawn ikunu se jittieħdu m’għandu jkollu l-ebda nagħaġ jew mogħoż għajr dawk li jkunu qed jissemmnu qabel il-qatla, u m’għandhomx jintbagħtu nagħaġ u mogħoż ħajjin lejn irziezet oħrajn, jekk mhux għall-qatla diretta; ċ) jekk l-Istat Membru jiddeċiedi hekk, in-nagħaġ u l-mogħoż ta’ inqas minn xahrejn jistgħu jinġarru lejn post biex imorru direttament għall-qatla għall-konsum mill-bniedem; ir-ras u l-organi tal-kavità addominali ta’ dawn l-annimali, madankollu, għandu jsir disponiment minnhom fi qbil ma’ l-Artikolu 4(2) (a), (b) jew (ċ) tar-Regolament (KE) Nru 1774/2002 tal-Parlament Ewropew u l-Kunsill (*); d) mingħajr preġudizzu għall-punt (ċ), in-nagħaġ tal-ġenotipi mhux imsemmija fil-punti (a) u (b) jistgħu jinġarru mir-razzett biex dawn jinqerdu. 8. Ir-restrizzjonijiet msemmija fil-punti 4, 5 u 7 għandhom ikomplu jgħoddu għar-razzett għal perjodu ta’ tliet snin mill-: a) id-data tal-ksib ta’ l-istat ARR/ARR min-nagħaġ kollha li jkun hemm fir-razzett; jew b) l-aħħar data meta kull nagħġa jew mogħża kienet inżammet fir-razzett; jew ċ) fil-każ tal-punt 4(ċ), id-data meta kien beda l-monitoraġġ intensiv ta’ l-EST; jew d) id-data meta l-imtaten kollha tat-torbija li jkun hemm fir-razzett ikunu tal-ġenotip ARR/ARR u n-nagħaġ tat-torbija kollha jkunu jġorru mill-inqas allela ARR waħda u l-ebda allela VRQ, sakemm matul il-perjodu ta’ tliet snin jinkisbu riżultati negattivi mit-testijiet ta’ l-EST li jsiru fuq l-annimali li ġejjin li jkollhom aktar minn 18-il xahar: — kampjun annwali tan-nagħaġ maqtula għall-konsum mill-bniedem fi tmiem il-ħajja produttiva tagħhom, fi qbil mal-qies tal-kampjun muri fit-tabella fl-Anness III, Kapitlu A, Parti II, il-punt 4; u — in-nagħaġ kollha msemmija fl-Anness III, Kapitlu A, Parti II, il-punt 3 li jkunu mietu jew inqatlu fir-razzett. 9. Fejn il-frekwenza ta’ l-allela ARR fil-merħla jew fir-razzett tkun waħda baxxa, jew fejn jitqies meħtieġ biex tkun evitata l-konġenitalità, Stat Membru jista’ jiddeċiedi li: a) jdewwem il-qerda ta’ l-annimali msemmija fil-punt 2(b)(i) u (ii) sa ħamses snin ta’ torbija; b) jippermetti li nagħaġ għajr dawk imsemmija fil-punt 4 jiddaħħlu fl-irziezet imsemmija fil-punt 2(b)(i) u (ii), sakemm dawn ma jkununx iġorru allela VRQ. 10. L-Istati Membri li japplikaw id-derogi li hemm fil-punti 6 u 9 għandhom jgħaddu lill-Kummissjoni rapport fuq il-kundizzjonijiet u l-kriterji li ntużaw biex jagħtuhom.’